KS PRAPRETNO
PRAPRETNO PRI HRASTNIKU DEL -37
1430 HRASTNIK
			   						         Prapretno, 31.03.2026


ZADEVA: ZAPISNIK SEJE SVETA KRAJEVNE SKUPNOSTI PRAPRETNO
Predsednik KS Prapretno je sklical sestanek članov sveta KS Prapretno 31.03.2026 ob 20.00. Predsednik pozdravi vse prisotne in predlaga dnevni red, ki ga člani soglasno sprejmejo.  
Prisotni člani sveta KS: Maja Jenko, Ivan Urbajs, Tanja Jovan
Odsotni člani: Jasmina Janjić, Stane Štepec 
Dnevni red: 
1. Otvoritveni pozdrav
2. Pregled zapisnika zadnje seje
3. Seznanitev z aktualnim dogajanjem
4. Pregled izvedbe investicij in priprava plana do konca mandata
5. Priprava na predstavitev knjige Hermana Donika
6. Razno

3. Seznanitev z aktualnim dogajanjem
Predsednik KS je bil 8.1.2026 na sestanku pri vodji Oddelka za okolje in prostor, g. Sihurju. Na srečanju sta obravnavala naslednje teme:
· zaščitne ograje,
· cesta Prapretno–Retje,
· obžagovanje vej, košnja ob cesti,
· ureditev ceste Lašč zgoraj,
· stara kanalizacija Lašč, Obrež in vas,
· odvodnjavanje nad »Tuzlo«,
· naročilnica za nabavni zahtevek.
Pri projektu kanalizacije je prišlo do zamika, saj so Slovenske železnice lastniki dveh parcel in do sedaj niso podale vseh potrebnih soglasij. 
Do zdaj sta bili v Prapretnem postavljeni dve obcestni bankini, tretje pa lastniki niso dovolili izvesti. 
Uspešno sta bili izvedeni organizacija obdarovanja otrok ob Božičku v decembru ter tradicionalna proslava ob 8. marcu – dnevu žena. Prireditve se je udeležil tudi župan. Otroci so s petjem, plesom, skečem in skrbno pripravljenim kulturnim programom ustvarili prijetno in praznično vzdušje. Program so dodatno obogatile pevke Kulturnega društva Svoboda Dol pri Hrastniku. Po uradnem delu je sledila manjša pogostitev in druženje krajanov.
Sklep 1: Svet KS se je seznanil s poročilom predsednika o obravnavanih temah na sestanku ter o poteku projektov. Ugotovljeno je, da aktivnosti potekajo, pri kanalizaciji pa prihaja do zamika zaradi neizdanih soglasij. 
4. Pregled izvedbe investicij in priprava plana do konca mandata
Sanacijska dela v dvorani so bila v mesecu januarju uspešno izvedena, in sicer:
· izvedba toplotne izolacije in spustitev stropa v dvorani,
· zamenjava obstoječe razsvetljave z učinkovitejšo LED osvetlitvijo,
· priprava kabelskih povezav za namestitev ozvočenja in projektorja,
· nabava in montaža stopnic za podstrešje, 
· zamenjava uničenih keramičnih ploščic v prostoru pred kuhinjo.
V naslednjih mesecih načrtujemo še:
· Namestitev projektorja in projekcijskega platna. Za izvedbo bo potrebno poiskati najprimernejšega ponudnika.
· Zamenjava miz in stolov (v okviru participativnega proračuna). S sproščenimi sredstvi participativnega proračuna bomo poiskali ustrezne konferenčne stole (80 stolov), konferenčne mize (13 miz) in šest stoječih miz; ponudba podjetja Kondella znaša 33 € na stol, za mize pa sta ponudbi podjetij Jekoplan d.o.o. in Prosigma d.o.o., pri čemer znaša cena mize dimenzij 180 × 80 cm 208 €. Potrebno pa bo poiskati najboljšega ponudnika.
· Brušenje in ponovno lakiranje parketa. Potrebno je pripraviti popis del in materiala ter nato izbrati ustreznega ponudnika.
· Pregled prostorov v bivši gostilni Kokos je pokazal, da so prostori res lepo ohranjeni. Če pa se v njih v daljšem času ne bo vzpostavila nova dejavnost, obstaja tveganje, da bodo začeli propadati. Zaradi lesenega stropa in obremenitev bi bilo smiselno namestiti dodatne nosilce ter na sredino prostora postaviti steber, s čimer bi se zagotovila ustrezna nosilnost. Po ogledu pričakujemo, da se bo Občina Hrastnik aktivneje lotila iskanja novega podnajemnika.
· Nadstrešek pred dvorano KS – predvidena izvedba z železnimi stebri ter plastičnimi paneli in steklom, ki bi služil kot vetrolov; potrebno je pripraviti popis materiala in opreme ter nato izbrati ustreznega ponudnika.
Sklep 2: Za vse predvidene posege in nabave (namestitev projektorja in platna, zamenjava miz in stolov, brušenje in lakiranje parketa, ureditev prostorov v bivši gostilni Kokos ter postavitev nadstreška pred dvorano KS) se pripravi popis del, materiala in opreme, na podlagi katerega se izbere najprimernejšega ponudnika.
5. Priprava na predstavitev knjige Hermana Donika
V zvezi s predstavitvijo knjige Hermana Donika se bomo še uskladili glede natančnega datuma, poteka in organizacije dogodka. Po potrditvi termina bomo določili program, potrebne priprave ter razdelitev nalog, da bo predstavitev potekala nemoteno in v skladu s pričakovanji.
           6. Razno
Priprave na krajevni praznik KS, ki bo predvidoma potekal v jesenskih mesecih (september ali oktober), so se že začele. V naslednjih tednih bo potrebno določiti natančen datum prireditve, pripraviti okvirni program ter pravočasno zagotoviti vse potrebne izvajalce. Posebej bo treba poiskati primernega glasbenika oziroma glasbeno skupino, ki bo poskrbela za kulturni in zabavni del dogodka. Po oblikovanju programa se bo pripravila tudi organizacijska razdelitev nalog ter seznam potrebne opreme in logističnih priprav.
Sklep 3: Svet KS se je seznanil s pripravljalnimi aktivnostmi za krajevni praznik, ki bo predvidoma potekal v jesenskih mesecih. Dogovorjeno je, da se v nadaljevanju določi natančen datum prireditve, pripravi program ter poišče primernega glasbenega izvajalca.

Predsedujoči se je zahvalil prisotnim za aktivno sodelovanje. Seja je bila zaključena ob 21:15.

Svet KS Prapretno

Zapisnik pripravila:
            Maja Jenko





